# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA 31 DE MARÇ DE 2014

**Identificació de la sessió**

Caràcter: Ordinari

Data: 31 de març de 2014

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

- Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.
* Sr. Francesc Molina Jiménez

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 24 de febrer de 2014, que és aprovada per unanimitat.

**2n.- INFORMACIÓ DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm. 19 a la 32/2014 . Es dóna compte expressament del Decret núm. 31 pel qual s’aprova la remissió del marc pressupostari de l’exercici 2015-2017, al Ministeri d’Hisenda i Administracions Públiques, d’acord amb l’art. 6 de l’Ordre HAP/205/2012, d’1 d’octubre, per la que es desenvolupen les obligacions del

subministrament d’informació previstes a la llei Orgànica 2/2012, de 27 d’abril, d’Estabilitat Pressupostària i Sostenibilitat. El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte al Ple de l’última correspondència oficial rebuda, de la que cal destacar:

* L’Informe d’evaluació de compliment dels objectius que contempla la Llei Orgànica 2/2012, en el que s’informa que el pressupost de la Corporació compleix amb l’objectiu d’Estabilitat Pressupostària i l’objectiu de la Regla de la Despesa.
* Escrit del Banc de Sang en el que agraeixen la col·laboració rebuda en la passada donació.
* De l’Associació de pessebristes de Banyoles en el que comuniquen que celebraran la Biennal del pessebre català i sol·liciten un ajut econòmic.
* De la Vicepresidenta del Govern de la Generalitat de Catalunya en el que demana el compromís i col·laboració de l’Ajuntament amb el Departament de Governació i Relacions Institucionals, en l’organització de la consulta en els termes legalment establerts.
* Escrit del Consell català de l’Esport en relació a la subvenció del camp de futbol municipal. Adjunten còpia de l’informe favorable del projecte final, i comuniquen la revocació de la diferència entre els imports de les subvencions concedides i el total de les adjudicacions de les obres objecte de subvenció.
* De la Fundació Estany en el que agraeixen l’ajuda donada per l’Ajuntament.
* De Prodaisa envien l’informe sobre l’estat actual dels Hidrants de l’abastament de la xarxa municipal de Fontcoberta.
* Escrit de Prodaisa en el que adjunten el resum de les facturacions als abonats al Servei d’abastament d’aigua durant el 4t trimestre 2013.
* De Prodaisa adjuntant la memòria de gestió del servei municipal d’aigua potable corresponent a l’any 2013.
* Escrit de l’Ajuntament de Darnius en el que comuniquen que a partir del dia 19 de desembre de 2013 s’ha canviat el nom de l’embassament de Boadella per embassament de Darnius.
* Escrit de l’ACM en relació a demostrar que la Llei de racionalització i sostenibilitat de l’administració local aprovada pel Gobierno Central, és un atac a la tasca i als serveis prestats pels ens locals de Catalunya.
* Escrit de la Direcció General d’Arxius en el que comuniquen la creació d’una nova taxa per l’emissió dels informes facultatius de les comissions territorials del patrimoni cultural.
* De la Diputació de Girona en el que comuniquen la constitució d’una comissió de caràcter tècnic i polític per analitzar les repercussions de la nova llei LRSAL.
* De Dipsalut en el que comuniquen l’acceptació de la sol·licitud presentada per l’execució i control de qualitat de l’aigua de l’aixeta del consumidor.
* Del Departament d’Agricultura escrit sobre la prevenció de la plaga del foc bacterià i les plantes invasores.
* Escrit de l’Ajuntament de Banyoles en el que adjunten el nou calendari esportiu de 2014.
* De la Diputació de Girona en el que adjunten la memòria corresponent a l’any 2013 del servei Local de teleassistència.
* Escrit de l’Ajuntament de Banyoles en el que comuniquen l’acceptació de l’Ajuntament de Fontcoberta al conveni de col·laboració entre el Consell Comarcal del Pla de l’Estany i l ‘Ajuntament de Banyoles per a la implantació de la finestreta única com a model integrat d’Atenció Ciutadana.

Seguidament el Sr. Alcalde informe dels següents temes:

* Que des del Servei Tècnic de l’Ajuntament s’està elaborant un informe sobre les deficiències del mal estat de l’immoble de l’antic Eden per comunicar-ho al propietari.
* Que s’ha acabat el parc infantil de la Plaça Catalunya.
* Que s’ha ampliat l’autorització d’arqueologia per continuar excavant a la Roca Foradada fins el proper mes de setembre. Que la descoberta que es troba és molt interessant, del paleolític mitjà, uns 70 o 80.000 anys d’antiguitat.
* Que ja hi ha acord verbal del conveni per a signar la cessió d’una part de l’hort de la rectoria, de l’antic cementiri i de la parcel·la del costat de
* l’Ajuntament per a cedir-lo a l’ús públic. Una vegada estudiat el conveni es procedirà a la signatura.
* En relació als camins rurals s’ha doblat els metres de treball de segues de marges de camins que preveu executar la Diputació de Girona com a prevenció d’incendis forestals.
* Que també està pendent la visita del tècnic de la Diputació per a fer unes actuacions en diversos camins municipals de base sòlida. Es tracta d’un mecanisme de suport als consistoris, la Diputació aporta la maquinària i el personal i l’ajuntament assumeix les despeses del cost del material. L’actuació consisteix en l’aportació de grava, reg asfàltic a tota la superfície i acabat amb graveta superficial, amb una garantia de cinc anys.

Els camins prioritaris per a millorar-ne la pavimentació són : el camí de Ca l’Anglada, el de Figueroles, el de can Sarret de Vilavenut, el de cal Paleta i es mirarà si aquesta actuació es pot portar a terme a la Plaça de la Font i la Lloca.

**4- PROPOSTA D’APROVACIÓ DE L’AIXECAMENT DE LA SUSPENSIÓ DELS EFECTES DEL PLANEJAMENT I EL CONDICIONAMENT DE LES NOVES LLICÈNCIES DE LA CIUTAT JARDÍ DE MELIANTA**

Atès que per la Resolució d’alcaldia 104/2013, de 7 de novembre (publicada al BOP núm. 220 de 18 de novembre), es va acordar declarar l’incompliment de l’obligació d’urbanitzar de l’empresa “MP 2001 Gestió i Construccions, SL” en relació amb les obres d’urbanització del Pla Parcial “Ciutat Jardí de Melianta” de Fontcoberta i suspendre els efectes del planejament en el Pla Parcial “Ciutat Jardí de Melianta” d’acord amb el previst a l’article 186 del TRLUC fins que l’empresa responsable garantís la totalitat de l’import pressupostat de les obres pendents d’executar.

Atès que per la Resolució d’alcaldia 115/2013, de 28 de gener (publicada al BOP núm. 28 de 11 de febrer de 2014) es va acordar l’execució subsidiària de les obres d’urbanització del Pla “Ciutat Jardí de Melianta”, d’acord amb l’article 237.5 del Decret 305/2006, de 18 de juliol, pel qual s'aprova el Reglament de la Llei d'urbanisme (RLU), amb una liquidació provisional de l’import de les mateixes, a reserva de la liquidació definitiva, de 599.673,51 euros a “MP 2001 Gestió i Construccions, SL”.

Atès que un cop acordada l’execució subsidiària de les obres d’urbanització del Pla “Ciutat Jardí de Melianta” per part de l’Ajuntament de Fontcoberta és considera adient aixecar la suspensió dels efectes del planejament en execució per evitar perjudicis als propietaris dels solars i immobles ubicats en aquell àmbit.

Atès que l’article 45.1 del RLU, disposa que per tal que el sòl pugui ser edificat, d'acord amb les determinacions del planejament urbanístic, cal que hagi assolit la condició de solar. No obstant això, s'admet que les obres d'edificació siguin simultànies a l'execució de les d'urbanització si es compleixen les condicions i requisits que estableix l'article 237 del RLU.

Atès que les finques del Pla Parcial “Ciutat Jardí de Melianta” no poden tenir la condició de solar, perquè no han estat urbanitzats d'acord amb les determinacions establertes pel planejament urbanístic, tal com estableix l’article 29.a) Decret legislatiu 1/2010, de 3 d'agost, pel qual s'aprova el Text refós de la Llei d'urbanisme (TRLUC), i per tant només seran possibles les obres d'edificació si es compleixen les condicions i requisits que estableix l'article 237 del Reglament de la Llei d’urbanisme.

Atès que l’article 237.1 del RLU disposa que l'execució simultània de les obres d'edificació i urbanització o reurbanització, mitjançant l'atorgament de la corresponent llicència d'edificació abans d'assolir la parcel·la la condició de solar, es pot autoritzar quan concorren tots els requisits següents:

“a) Que l'aprovació definitiva del projecte de reparcel·lació sigui ferma, o bé, si la reparcel·lació és innecessària, que s'hagi formalitzat la cessió obligatòria i gratuïta de terrenys.

b) Que estiguin executades les obres d'urbanització bàsiques que defineix l'article 70.2 de la Llei d'urbanisme, llevat que l'ajuntament autoritzi la simultaneïtat d'aquestes obres d'urbanització i de les d'edificació, si són compatibles, amb l'audiència prèvia de l'administració actuant, si escau.

c) Que la persona interessada es comprometi per escrit en el moment de demanar la llicència a no utilitzar l'edificació fins a l'acabament de les obres d'urbanització que atorguin als terrenys la condició de solars, d'acord amb el que estableix l'article 29.a) de la Llei d'urbanisme, així com a fer constar aquest compromís tant en les transmissions de la propietat com en les cessions de l'ús de tota l'edificació o de parts d'aquesta, condicionant-les a la subrogació per part de la persona adquirent o cessionària.

d) Que la persona interessada presti fiança per a garantir l'execució simultània de les obres d'urbanització que li corresponguin i les d'edificació, en qualsevol de les formes admeses per la legislació de contractació de les administracions públiques i en una quantia mínima del 12% del pressupost de les obres d'urbanització que correspongui a les finques objecte d'edificació. L'ajuntament pot exigir que es garanteixi fins al 100% del pressupost d'aquestes obres. Aquesta fiança no inclou la que pot ser exigida per garantir la reposició d'obres d'urbanització ja executades.”

Atès que l’article 237.3 del RLU disposa que els compromisos assumits per la persona interessada en la simultaneïtat d'execució de les obres d'urbanització i d'edificació han de constar com a condicions de la llicència d'edificació que s'atorgui, referides a la finca registral que en sigui l'objecte. Les condicions imposades en la llicència d'edificació sobre finca registral determinada s'han de fer constar en el Registre de la propietat, d'acord amb la normativa aplicable. I l'executivitat de la llicència d'edificació resta condicionada a que s'acrediti la constància d'aquestes condicions en el Registre de la propietat.

Atès que l’article 237.4 del RLUC disposa que l'atorgament de la llicència de primera ocupació requereix el compliment dels compromisos assumits.

Atès que la voluntat de l’Ajuntament és garantir que les obres d’urbanització (executades de forma subsidiària pel propi Ajuntament) disposen dels recursos econòmics suficient per poder-se desenvolupar, per això es considera adient exigir una fiança del 100% del pressupost de les obres d'urbanització que correspongui a les finques objecte d'edificació, per permetre l'execució simultània de les obres d'edificació i urbanització d’acord amb l’article 237 del RLU.

Atès que l’article 44.1.d) del TRLUC disposa que els propietaris de sòl urbanitzable delimitat tenen el deures de costejar i, si s’escau, executar totes les obres d’urbanització previstes en l’actuació.

El Sr. Alcalde comenta que atesos aquests punts exposats i atès que s’han sol·licitat algunes llicències d’obra, per a construir en aquest àmbit, s’ha parlat amb els serveis jurídics per a resoldre aquest problema, i es va arribar a la conclusió de que per no ocasionar més dificultats als promotors o propietaris, el millor era la signatura d’un conveni en el que es fessin responsables de les despeses que proporcionalment els hi pertoca.

Pren la paraula en Lluís Freixa i pregunta com serà la garantia? El Sr. Alcalde respon que econòmica.

En Lluís Freixa pregunta si s’entrarà com a dipòsit? El Sr. Alcalde contesta que sí.

I comenta que s’ha de tenir en compte que encara no s’ha signat cap conveni amb l’ACA, però que el prioritari és fer la senyalització de l’àmbit i acabar d’arranjar totes les obres que manquen.

Pren la paraula el regidor Sr. Jaume Roura i manifesta que és una bona cosa aixecar la suspensió de les llicències i que es pugui construir, que això ja ho veuen bé, el que no els sembla correcte són les despeses que els pertocarà a totes les parcel·les.

En Lluís Freixa comenta que els veïns que han comprat una parcel·la no tenen cap culpa de tot aquest problema i després els que desitgin comprar un habitatge a un promotor, tot això els encarirà el cost.

El Sr. Alcalde contesta que tal i com estava l’àmbit, era un problema i el que s’ha buscat és la solució, per tant es proposa:

**Primer.-** AIXECAR la suspensió dels efectes del planejament en execució en el Pla Parcial “Ciutat Jardí de Melianta”.

**Segon.-** CONDICIONAR l’atorgament de llicències d’edificació al sector del Pla Parcial “Ciutat Jardí de Melianta” al compliment de tots i cadascun dels requisits previstos a l’article 237 del RLU, mitjançant la signatura dels corresponents convenis amb els sol·licitants de les de llicències d’edificació, i amb l’exigència d’una fiança del 100% del pressupost de les obres d'urbanització que correspongui a les finques objecte d'edificació.

**Tercer.-** AUTORITZAR a l’alcalde a la signatura dels corresponents convenis amb els sol·licitants de les de llicències d’edificació del Pla Parcial “Ciutat Jardí de Melianta” per garantir el compliment dels requisits previstos a l’article 237 del RLU.

**Quart.-** PUBLICAR aquest acord al Butlletí Oficial de la Província.

Es sotmet a votació la proposta i s’aprova per cinc vots a favor i quatre en blanc.

5è.- PRECS I PREGUNTES

Arribat el torm de precs i preguntes pren la paraula el regidor Sr. Lluís Freixa i demana el calendari de dies que s’ha fet la neteja dels locals públics i carrers.

Quantes actuacions s’han fet?

Pren la paraula la regidora Sra. Pilar Busquets i diu que per la neteja dels locals es segueix el conveni aprovat. Que si te interès se’l pot mirar i sabrà els dies que es fa la neteja en els diferents immobles.

Seguidament pren la paraula el Sr. Alcalde i diu que per la neteja de la via pública no hi ha calendari, va en funció de les necessitats. Els carrers són diferents als immobles.

En Lluís Freixa comenta que si que consultarà el conveni i demana que en el proper Ple se li porti el calendari.

Seguidament el mateix regidor demana on s’aprova el conveni del bus nit. El Sr. Alcalde contesta que en el Consell d’Alcaldes.

En Lluís Freixa pregunta com és que hi ha municipis que el bus nit porta els joves a les festes i a Fontcoberta no?

El Sr. Alcalde contesta que el bus els porta a Olot, Figueres i Girona.

Seguidament en Lluís Freixa comenta que troben bé que s’hagi asfaltat el davant del pavelló, i demana si es pot fer el mateix darrera el pavelló per a treure el fang i a més si es pot construir un porxo per a cuinar quan plou.

Contesta la Pilar Busquets i diu que ja es va fer una memòria per a fer aquesta actuació, però ara econòmicament no es pot portar a terme.

El Lluís Freixa demana si poden veure aquesta memòria.

El Sr. Alcalde diu que si i que la memòria dona dues opcions a fer. Una és la construcció d’un tipus de porxo igual al de l’entrada del pavelló, o fer simplement un porxo. Que aquesta obra costa al voltant d’uns 15.000 euros. Que s’ha de tenir en compte que es fa servir dues o tres vegades a l’any i no sempre plou. Que l’equip de govern creu prioritari arranjar la Plaça de la Font que està molt deteriorada.

En Lluís Freixa contesta que sí que és un tema de prioritats, però que li interessa veure la memòria.

El Sr. Alcalde diu que cap problema.

I no havent-hi més assumptes a tractar ni més precs ni preguntes a formular, el Sr. Alcalde aixeca la sessió a les 23 hores, i per a constància del que s’hi ha tractat i dels acords adoptats, ho certifico i estenc la present acta.

Vist i Plau

L’Alcalde La Secretària